
Πέρασαν, κιόλας, 37(!) χρόνια μετά την επιλογή των φραγμάτων ως η βέλτιστη λύση για το υδρευτικό πρόβλημα της Κέρκυρας (αποφασίστηκε το 1987 και οι μελέτες ξεκίνησαν το 1989) και όλα τα συνοδά έργα κινήθηκαν συμπληρωματικά στη μελέτη των φραγμάτων. Ωστόσο έχουμε πει το «νερό νεράκι» και ακόμη φράγματα δεν έχουμε δει, ενώ το πρόβλημα της ύδρευσης στο νησί της Κέρκυρας έχει καταστεί απειλητικό και επείγον και μοιάζει πλέον ως γόρδιος δεσμός. 
Έχουν δαπανηθεί 12.000.000€ για απαλλοτριώσεις και χρήματα για τις μελέτες, οι οποίες σύμφωνα με το ΥΠΕΧΩΔΕ θεωρούνται άρτιες, βέβαια το έργο απεντάχτηκε από τα έργα του Ταμείου Ανάκαμψης, παρόλες τις διαβεβαιώσεις και τις ανακοινώσεις και τυμπανοκρουσίες του πρώην Υπουργού Περιβάλλοντος Κώστα Καραμανλή (προεκλογικά). Το έργο είχε προϋπολογισμό 255.620.000€, όμως απεντάχτηκε από το Ταμείο Ανάκαμψης τον Σεπτέμβριο του 2023 (μετεκλογικά), χωρίς καμία επίσημη αιτιολογία, μέχρι και σήμερα, από το Υπουργείο.
Και τώρα τι; 
Διαβάζουμε συνεχή δελτία τύπου με πολλές συναντήσεις του Περιφερειάρχη με τον ίδιο τον Πρωθυπουργό, Υπουργούς, Υφυπουργούς, υψηλόβαθμα στελέχη, Δήμαρχους, κλπ. Πολλές και ακριβές λύσεις στο τραπέζι από τις αφαλατώσεις, μέχρι την υδροδότηση και κατ’ επέκταση δημιουργία ζωτικής εξάρτησης του νησιού της Κέρκυρας από μια γειτονική ξένη χώρα.


Ερωτάται ο κύριος Περιφερειάρχης: 
· Ποιος ο σχεδιασμός της Περιφερειακής Αρχής για την επίλυση της υδροδότησης του νησιού της Κέρκυρας μετά την απένταξη του έργου των φραγμάτων από το Ταμείου Ανάκαμψης; Θα βγει επίσημη ανακοίνωση από το Υπουργείο;
· Ποιο το χρονοδιάγραμμα υλοποίησης; Εν μέσω κλιματικής κρίσης το πρόβλημα εντείνεται και δεν μπορεί η συζήτηση να είναι ατέρμονη και ατελέσφορη για ακόμη 40 χρόνια.
· Τι θα γίνει με τα 12.000.000€ που έχουν δοθεί για αποζημιώσεις απαλλοτριώσεων για τα φράγματα, αν τελικά το έργο δεν υλοποιηθεί; Θα χαθούν;
· Διαβάσαμε για μεταφορά νερού από την Αλβανία, από το Γαλάζιο Μάτι. Μια λύση που είχε απορριφθεί το 1994. Προκρίνεται αυτή η λύση ως συμπληρωματική και βραχυπρόθεσμη λόγω της εγγύτητας; Πώς θα διασφαλιστεί η αυτονομία του νησιού της Κέρκυρας σε περίπτωση διακρατικής ρήξης (έχουμε αντίστοιχο πρόσφατο παράδειγμα του αγωγού υγραερίου από Ρωσία και τις συνέπειε που αυτή επέφερε σε όλη την Ευρώπη); 
· Θα διεκδικήσετε χρηματοδότηση για την αλλαγή του δευτερεύοντος δικτύου, του δικτύου που μεταφέρει το νερό στις βρύσες μας και το οποίο έχει διαρροές τουλάχιστον 70%, ενώ υπάρχει ακόμα δίκτυο με αμίαντο. 
· Συζητείται έντονα η ίδρυση Φορέα Διαχείρισης Υδάτων της ΠΙΝ. Γνωρίζετε κάτι επ’ αυτού? Ποιοι θα συμμετέχουν; Ποιος θα ορίζει την τιμολογιακή πολιτική;

Η Περιφερειακή Σύμβουλος της παράταξης «Μένουμε ΙΟΝΙΟ»
Δρυ Μαρία

